ผถห. D ไฟเขียวเพิ่มทุน 80 ล้านหุ้นขาย RO สัดส่วน 5:1 ราคา 2.50 บ.-พ่วงวอร์แรนต์ฟรี
ผถห. D ไฟเขียวเพิ่มทุน 80 ล้านหุ้นขาย RO สัดส่วน 5:1 ราคา 2.50 บ.-พ่วงวอร์แรนต์ฟรี รองรับแผนขยายธุรกิจ-คืนหนี้สถาบันการเงิน เปิดจองซื้อและชำระเงินระหว่างวันที่ 13-17 ม.ค.63
ผถห. D ไฟเขียวเพิ่มทุน 80 ล้านหุ้นขาย RO สัดส่วน 5:1 ราคา 2.50 บ.-พ่วงวอร์แรนต์ฟรี รองรับแผนขยายธุรกิจ-คืนหนี้สถาบันการเงิน เปิดจองซื้อและชำระเงินระหว่างวันที่ 13-17 ม.ค.63
17 ธ.ค. 2562

ทพ.พรศักดิ์ ตันตาปกุล ประธานเจ้าหน้าที่บริหารและรองประธานกรรมการ บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า ที่ประชุมวิสามัญผู้ถือหุ้นครั้งที่ 1/2562 มีมติอนุมัติเพิ่มทุนจดทะเบียนเป็น 140 ล้านบาท โดยออกหุ้นสามัญเพิ่มทุนจำนวน 80 ล้านหุ้น ซึ่งจะจัดสรรให้แก่ผู้ถือหุ้นเดิมของบริษัทฯจำนวน 40 ล้านหุ้น ในอัตราส่วน 5 หุ้นเดิมต่อ 1 หุ้นเพิ่มทุน ในราคาเสนอขายหุ้นละ 2.50 บาท กำหนดวันจองซื้อและชำระเงินระหว่างวันที่ 13-17 ม.ค.2563
ส่วนหุ้นเพิ่มทุนอีก 40 ล้านหุ้น เพื่อรองรับใบสำคัญแสดงสิทธิหรือ วอร์แรนท์ D-W1 ที่จะออกและจัดสรรให้แก่ผู้ถือหุ้น โดยบริษัทจะออก D-W1 จำนวนไม่เกิน 40 ล้านหน่วย เพื่อเป็นสิ่งตอบแทนและเป็นการจูงใจในการจองซื้อหุ้นเพิ่มทุนของบริษัท โดยไม่คิดมูลค่า ซึ่งกำหนดอัตราส่วน 1 หุ้นสามัญใหม่ต่อ 1 วอร์แรนท์ ในราคาการใช้สิทธิเท่ากับ 4.00 บาทต่อหุ้น
ประธานเจ้าหน้าที่บริหารและรองประธานกรรมการ D กล่าวอีกว่า เงินที่ได้จากการเพิ่มทุนในครั้งนี้ บริษัทฯจะนำไปใช้เป็นเงินทุนหมุนเวียนเพื่อรองรับการขยายธุรกิจและนำไปชำระคืนเงินกู้ยืมจากสถาบันการเงิน โดยการเพิ่มทุนดังกล่าวเป็นการรองรับการขยายตัวทางธุรกิจในอนาคตของบริษัทฯ และช่วยเพิ่มความแข็งแกร่งให้แก่โครงสร้างทางการเงินทำให้อัตราส่วนหนี้สินต่อส่วนของผู้ถือหุ้นของบริษัทลดลง รวมทั้งทำให้บริษัทฯมีสภาพคล่องของเงินทุนหมุนเวียนสูงขึ้น